Na temelju članka 215. Pravilnika o proračunskom računovodstvu i računskom planu („Narodne novine“ broj 124/14, 115/15, 87/16, 3/18, 126/19, 108/20 i 158/23), članka 37. Zakona o proračunu („Narodne novine“ broj 144/21), Uputa Ministarstva financija za izradu proračuna jedinica lokalne i područne (regionalne) samouprave za razdoblje 2018. – 2020., razdoblje 2022. – 2024. te razdoblje 2023. -2025. (objava na stanicama Ministarstva financija RH) i članka 35. Statuta Grada Knina („Službeno glasilo Grada Knina broj 3/21, 13/23 i 16/23), Gradsko vijeće Grada Knina na svojoj 33. sjednici održanoj dana 25. travnja 2024. godine donosi

# ODLUKU

**o sukcesivnom pokriću manjka iz prethodnog razdoblja**

**u proračunu Grada Knina u razdoblju 2024. – 2026. godine**

**Članak 1.**

Ovom Odlukom utvrđuje se procjena rezultata poslovanja te način i dinamika pokrića procijenjenog manjka u proračunu Grada Knina u trogodišnjem razdoblju od 2024. do 2026. godine.

# Članak 2.

 Proračunski manjak Grada Knina utvrđen je u Godišnjem izvještaju o izvršenju Proračuna Grada Knina za 2023. godinu i Financijskom izvještaju o prihodima i rashodima, primicima i izdacima Grada Knina za razdoblje 1. siječnja do 31. prosinca 2023. u ukupnom iznosu od 450.479,72 eura. Također, Grad Knin ima preneseni manjak iz 2022. godine u iznosu od 1.542.821,92 eura te ukupni manjak za pokriće iznosi 1.993.301,64 eura. Obzirom da je u ukupnom manjku uključen i preneseni namjenski višak od financijske imovine u iznosu od 1.224.000,00 eura koji će se rasporediti u Drugim izmjenama i dopunama proračuna Grada Knina za 2024. godinu, ostaje ukupni manjak za pokriće u iznosu od 3.217.301,64 eura.

# Članak 3.

Pokriće proračunskog manjka iz članka 2. ove Odluke planirano je Proračunom za 2024. i projekcijama za 2025. i 2026. sljedećom dinamikom:

* + - **2024. godina : 500.000,00 eura**
		- **2025. godina : 1.100.000,00 eura**
		- **2026. godina : 1.617.301,64 eura**

# Članak 4.

U svrhu uravnoteženja Proračuna, nakon uključivanja dijela procijenjenog proračunskog manjka, kao i nastavka pružanja javnih usluga zadovoljavajuće kvalitete, nastavit će se i u narednom razdoblju s poduzimanjem svih raspoloživih mjera za pravodobno prikupljanje i ostvarenje proračunskih prihoda, uz maksimalno poštivanje načela ekonomičnosti i učinkovitosti prilikom trošenja proračunskih sredstava, a kako bi ostvareni raspoloživi prihodi bili dostatni za pokriće dijela prenesenog manjka utvrđenom dinamikom i realizaciju planiranih godišnjih rashoda i izdataka.

# Članak 5.

Analiza i ocjena postojećeg financijskog stanja s prijedlogom mjera za otklanjanje uzroka negativnog poslovanja te mjera za stabilno održivo poslovanje i akcijski plan provedbe navedenih mjera, sastavni su dio ove Odluke.

# Članak 6.

Odgovorna osoba za provedbu plana utvrđenih mjera je gradonačelnik.

# Članak 7.

Ova Odluka objavit će se u Službenom glasilu Grada Knina, a stupa na snagu osmog dana od dana objave.

KLASA: 400-01/22-01/2

URBROJ: 2182/10-01-24-37

U Kninu, 25. travnja 2024.

# GRADSKO VIJEĆE GRADA KNINA

#  PREDSJEDNIK

 Dragan Miličević, mag.catech.

# Analiza i ocjena postojećeg financijskog stanja s prijedlogom mjera za otklanjanje uzroka negativnog poslovanja i mjera za stabilno održivo poslovanje te akcijski plan provedbe navedenih mjera

U skladu s Uputama Ministarstva financija za izradu proračuna jedinica lokalne i područne (regionalne) samouprave za razdoblje 2018. – 2020. godine i razdoblje 2023. - 2025., čije se odredbe o sukcesivnom podmirenju proračunskog manjka primjenjuju i nadalje, Grad Knin je, temeljem financijskih izvještaja (razina 22 – bez proračunskih korisnika) utvrdio proračunski manjak, te izradio plan dinamike njegovog pokrića. Sastavljen je prijedlog mjera za pokriće planiranog manjka i akcijski plan za njihovu provedbu.

# ANALIZA I OCJENA POSTOJEĆEG STANJA

Prema podacima iz financijskih izvještaja Grada Knina, rezultat poslovanja za 01.01.-31.12.2023. godine utvrđen je kao manjak u iznosu - 450.479,72 eura, dok je godinu prije, odnosno na 31.12.2022. godine, manjak iznosio - 1.542.821,92 eura.

Iz navedenih podataka vidljivo je da su rashodi i izdaci (uvećano za preneseni manjak iz prethodne godine) tijekom protekle dvije godine bili veći od raspoloživih godišnjih prihoda i primitaka, što je rezultiralo negativnim rezultatom poslovanja.

U težnji da se utjecaj ostvarenog dvogodišnjeg negativnog rezultata poslovanja ublaži, a da se ne naruši redovno podmirenje rashoda proračuna, predlaže se da se manjak koji je ostvaren na kraju 2023. godine zajedno sa prenesenim manjkom iz 2022. godine u iznosu od -1.993.301,64 eura (u koji je uključen namjenski višak od 1.224.000,00 eura pa je manjak za pokriće u iznosu od 3.217.301,54 eura) sukcesivno pokriva kroz naredne 3 godine, kako ne bi teretio isključivo 2024. godinu.

# PRIJEDLOG MJERA ZA OTKLANJANJE UZROKA NEGATIVNOG REZULTATA POSLOVANJA I MJERE ZA STABILNO I ODRŽIVO STANJE

U svrhu navedenog predlažu se mjere kako slijedi:

* + - Proračunom i projekcijama planirati sukcesivno višegodišnje podmirenje manjka u razdoblju 2024. – 2026.
		- Izmjenama i dopunama Proračuna za 2024. godinu planirati pokriće manjka u iznosu od 500.000,00 eura
		- Kontinuirano pratiti ostvarenje prihoda i pravodobno poduzimati sve mjere naplate potraživanja
		- Preuzimati obveze proračuna razumno i u skladu s mogućnostima proračuna
		- Racionalizirati poslovanje te pojačano voditi računa o opravdanosti i ekonomičnosti svih rashoda proračuna

# AKCIJSKI PLAN PROVEDBI MJERA

|  |  |  |
| --- | --- | --- |
| **Naziv mjere** | **Način provedbe** | **Rok provedbe** |
| Proračunom i projekcijama planirati sukcesivno višegodišnje podmirenjemanjka | Proračun koji uključuje rezultat poslovanja pruža cjelovit financijski okvir za donošenje odluka o budućoj potrošnji i izvorima financiranja | U rokovima za donošenje Proračuna s projekcijama,te donošenje izmjena i dopuna proračuna |
| Izmjenama i dopunama proračuna za 2024. godinuplanirati pokriće manjka |
| Kontinuirano pratiti ostvarenje prihoda i poduzimati mjere naplate potraživanja | Postupanje i potpuna primjena procedure za naplatu prihoda uz poduzimanje odgovarajućihmjera naplate | Kontinuirano |
| Preuzimati obveze proračuna razumno i u skladu s mogućnostima proračuna | Preuzimanje obveza u skladu s dinamikom ostvarenja izvorafinanciranja planiranih Proračunom | Kontinuirano |
| Racionalizirati poslovanje te pojačano voditi računa o opravdanosti i ekonomičnosti svih rashoda proračuna | Maksimalna racionalizacija trošenja proračunskih sredstava, praćenje i analiza troškova, novčanog tijeka, rokova podmirivanja obveza prema dobavljačima i korisnicima proračuna, promjena organizacijskestrukture i dr.) | Kontinuirano |